Pab Ioan Pawl II

Pab yr Eglwys Gatholig Rufeinig o 16 Hydref 1978 hyd ei farwolaeth oedd Ioan Pawl II (ganwyd Karol Józef Wojtyła) (18 Mai 1920 – 2 Ebrill 2005). Yn enedigol o Wlad Pwyl, ef oedd y pab cyntaf o'r tu allan i'r Eidal ers dros 450 o flynyddoedd. Yn ddyn ifanc, fe ddioddefodd yn arw iawn o dan y Natsïaid, gan gael ei ddanfon i dorri cerrig mewn chwarel lle roedd y tymheredd yn aml yn 30 gradd selsiws o dan y rhewbwynt. Wedi iddo ddod yn offeiriad, byddai'n gwrthdaro'n aml ag awdurdodau Comiwynddol Gwlad Pwyl. Yn geidwadwr traddodiadol o ran ei grefydd, byddai'n manteisio ar bob math o gyfryngau modern i ledaenu ei neges. Bu farw yn 84 oed. Cafodd cerflun ohono ei ddadorchuddio yn Piazza dei Cinquecento, o flaen gorsaf rheilffordd Termini yn Rhufain, yn 2011. Ar 27 Ebrill 2014 gwnaed Ioan Pawl II, ynghyd â Phab Ioan XXIII, yn sant gan Bab Ffransis. Cyfeiriadau